Ego Willelmus, comes Joviniaci, notum facio tam presentibus quam futuris quod post longuas disceptationes que fuerant inter abbatem et canonicos Deiloci, ex una parte, et Johannem, filium defuncti Milonis de Genesta, ex altera, super terragio territorii de Vallibus, tandem, in presencia mea compositum fuit inter eos in hunc modum: quod tocius territorii predicti omne terragium in campis equaliter dividetur; ibique, partibus juste divisis et acceptis, ecclesia Deiloci partem suam, medietatem scilicet, libere ducet ad granchiam suam; si, vero, eandem partem admodiare voluerit, de ea poterit disponere sine alterius contradictione. Hec omnia laudavit Hersendis, mater prefati Johannis. Habuit, autem, prefatus Johannes, pro bono pacis et concordie, viginti libras de caritate ecclesie Deiloci. Quod ut ratum sit, sigilli mei munimine feci roborari. Actum, publice, apud Joviniacum, anno Incarnationis dominice millesimo ducentesimo quinto.